Malema herkies as EFF-leierEFF-leier Julius Malema. Foto: EFF/Twitter Julius Malema is Saterdagaand net voor middernag onbestrede as leier van die EFF herkies. Sowat 4 000 juigende, dansende en singende afgevaardigdes by die EFF se volksvergadering (nasionale kongres) by Nasrec suid van Johannesburg het hom toegejuig. Malema was die enigste kandidaat vir die party se ses topmagsposisies teen wie niemand anders genomineer is nie. Die EFF-reël dat ’n kandidaat 30% van die afgevaardigdes se steun moet hê vir die nominasie om geldig te wees, het egter telkens beteken net een kandidaat is vir elke posisie genomineer. Die nuutverkose topses is as volg: Afgevaardigdes stem vir die EFF se topses-leiers. Foto: EFF/Twitter Leier: Julius Malema (herkies) Onderleier: Floyd Shivambu (herkies) Nasionale voorsitter: Veronica Mente (vervang adv. Dali Mpofu) Sekretaris-generaal: Marshall Dlamini (vervang Godrich Gardee) Adjunk‑sekretaris-generaal: Poppy Raisibe Mailola (vervang Hlengiwe Mkhaliphi) Tesourier-generaal: Omphile Maotwe (vervang Leigh-Ann Mathys) Adv. Dali Mpofu. Foto: EFF/Twitter Die mees dramatiese oomblik van die aand was toe ’n duidelik senuagtige en stotterende Mpofu die nominasie om teen Shivambu te staan aanvaar het, maar vernederend genoeg nie die drempel van 30% kon haal om ’n verkiesing af te dwing nie. Die byeenkoms duur tot Maandag. Malema het Saterdag gesê linkse magte soos die EFF en aktivistiese vakbonde soos die metaalwerkersvakbond Numsa en die mynwerkersvakbond Amcu moet saamstaan teen regse groepe soos AfriForum en “die lelike Helen Zille” en sulke regse groepe vernietig. Hy het AfriForum, wit monopoliekapitaal, die sakeman Johann Rupert en pres. Cyril Ramaphosa later tydens ŉ mediakonferensie by Zille (deesdae voorsitter van die DA se federale dagbestuur) gevoeg as regse magte wat saamspan teen die EFF. Oor aktuele politieke kwessies het Malema gesê hy het by die kis van sy oorlede ouma beloof om nooit na sy vorige party (hy verwys na die ANC hoewel hy die party nie by name genoem het nie) terug te keer nie.